次韵答晁無斁
作者：陳師道
朝代：宋

paragraphs: 女生願有家，名妾以不聘。
田里亦慕君，又惡不由正。
欲行不問塗，已破寧顧甑。
耕蠶無一廛，庖井要三徑。
還家憂患餘，挽鬚兒女競。
十年寧有此，一寒可無命。
平生晁夫子，得士公室慶。
稍無車馬音，復作賓客請。
論文到韓李，念舊說蘇鄭。
長年斷消息，獨語誰和應。
此生恩未報，他日目不瞑。
歸卧無好懷，扣門有佳聽。
詩來雪霜後，更覺天宇浄。
少好老未工，持刃授子柄。